Document ID: 32015R0603

REGOLAMENT TAL-KUMMISSJONI (UE) 2015/603
tat-13 ta' April 2015
li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwu għall-aċidu 2-naftilossaċetiku, l-aċetoklor, il-kloropikrin, id-diflufenikan, il-flurprimidol, il-flutolanil u l-ispinosad f'ċerti prodotti jew fuqhom
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a), l-Artikolu 18(1)(b) u l-Artikolu 49(2) tiegħu,
Billi:
(1)
Għall-aċetoklor, il-kloropikrin, id-diflufenikan u l-flurprimidol, il-flutolanil u l-ispinosad, il-livelli massimi ta' residwu (MRLs) ġew stabbiliti fil-Parti A tal-Anness III tar-Regolament (KE) Nru 396/2005. Għall-aċidu 2-naftilossaċetiku mhu stabbilit l-ebda MRL fir-Regolament (KE) Nru 396/2005, u peress li dawn is-sustanzi attivi mhumiex inklużi fl-Anness IV ta' dak ir-Regolament, japplika l-valur prestabbilit ta' 0,01 mg/kg stipulat fl-Artikolu 18(1)(b) ta' dak ir-Regolament.
(2)
In-nuqqas ta' inklużjoni tal-aċidu 2-naftilossaċetiku fl-Anness I tad-Direttiva 91/414/KEE huwa previst fir-Regolament ta' Implimentazzjoni tal-Kummissjoni (UE) Nru 1127/2011 (2). L-awtorizzazzjonijiet kollha eżistenti għall-prodotti għall-protezzjoni tal-pjanti li fihom is-sustanza attiva tal-aċidu 2-naftilossaċetiku ġew irrevokati. Għalhekk jixraq li dawn l-MRLs jiġu stabbiliti skont il-limitu speċifiku stabbilit jew skont l-MRL prestabbilit kif previst fl-Artikolu 18(1)(b) tar-Regolament (KE) Nru 396/2005.
(3)
In-nuqqas ta' inklużjoni tal-aċetoklor fl-Anness I tad-Direttiva 91/414/KEE huwa previst fir-Regolament ta' Implimentazzjoni tal-Kummissjoni (UE) Nru 2011/1372 (3). L-awtorizzazzjonijiet kollha eżistenti għall-prodotti għall-protezzjoni tal-pjanti li fihom is-sustanza attiva tal-aċetoklor ġew irrevokati. Għaldaqstant, skont l-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Anness III għandhom jitħassru.
(4)
In-nuqqas ta' inklużjoni tal-kloropikrin fl-Anness I tad-Direttiva 91/414/KEE huwa previst fir-Regolament ta' Implimentazzjoni tal-Kummissjoni (UE) Nru 1381/2011 (4). L-awtorizzazzjonijiet kollha eżistenti għall-prodotti għall-protezzjoni tal-pjanti li fihom is-sustanza attiva tal-kloropikrin ġew irrevokati. Għaldaqstant, skont l-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Anness III għandhom jitħassru.
(5)
Għad-diflufenikan, l-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, issottomettiet opinjoni motivata dwar l-MRLs eżistenti b'konformità mal-Artikolu 12(1) tar-Regolament (KE) Nru 396/2005 (5). Hija rrakkomandat li jitbaxxew l-MRLs għaż-żebbuġ tal-mejda, il-ħabba tax-xgħir, il-ħabba tal-ħafur, il-ħabba tas-segala u l-ħabba tal-qamħ. Għal prodott ieħor hija rrakkomandat li jiżdied l-MRL eżistenti. L-Awtorità kkonkludiet li fir-rigward tal-MRLs għall-frott taċ-ċitru, il-lewż, il-ġewż, il-frott taż-żerriegħa, l-għeneb tal-mejda, l-għeneb tal-inbid, il-kiwi, il-muskoli tal-bovini, ix-xaħam, il-fwied u l-kliewi, il-muskoli tan-nagħaġ, ix-xaħam, il-fwied u l-kliewi, il-muskoli tal-mogħoż, ix-xaħam, il-fwied u l-kliewi u l-ħalib tal-ifrat, in-nagħaġ u l-mogħoż kien hemm xi informazzjoni li ma kinitx disponibbli u li kienet meħtieġa aktar kunsiderazzjoni mill-maniġers tar-riskju. Billi m'hemmx riskju għall-konsumaturi, l-MRLs għal dawk il-prodotti għandhom ikunu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li fir-rigward tal-MRLs għall-frawli, il-frott tal-kanna, il-frott żgħir u il-frott irqiq ieħor, il-piżelli (bil-miżwed), il-piżelli (mingħajr il-miżwed), il-piżelli (imnixxfa) u l-ħabba tal-millieġ ma kienet disponibbli ebda informazzjoni u li kienet meħtieġa aktar konsiderazzjoni mill-maniġers tar-riskju. L-MRLs għal dawk il-prodotti għandhom jiġu stabbiliti skont il-limitu speċifiku stabbilit jew skont l-MRL prestabbilit kif previst fl-Artikolu 18(1)(b) tar-Regolament (KE) Nru 396/2005.
(6)
In-nuqqas ta' inklużjoni tal-flurprimidol fl-Anness I tad-Direttiva 91/414/KEE huwa previst fid-Deċiżjoni ta' Implimentazzjoni tal-Kummissjoni 2011/328/KE (6). L-awtorizzazzjonijiet kollha eżistenti għall-prodotti għall-protezzjoni tal-pjanti li fihom is-sustanza attiva tal-flurprimidol ġew irrevokati. Għaldaqstant, skont l-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Annessi III għandhom jitħassru.
(7)
Għall-flutolanil, l-Awtorità ressqet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (7). L-Awtorità pproponiet li d-definizzjoni tar-residwu tinbidel. Hija rrakkomandat li l-MRL għall-patata jitnaqqsu. Għal prodott ieħor hija rrakkomandat li l-MRLs eżistenti jibqgħu l-istess. L-Awtorità kkonkludiet li dwar l-MRLs għall-bżar, il-fażola (friska, bil-miżwed), il-qaqoċċ, il-muskoli tal-ħnieżer, ix-xaħam, il-fwied u l-kliewi, il-muskoli tal-bovini, ix-xaħam, il-fwied u l-kliewi, il-muskoli tal-mogħoż, ix-xaħam, il-fwied u l-kliewi, il-muskoli tat-tjur, ix-xaħam u l-fwied, il-ħalib tal-ifrat, in-nagħaġ u l-mogħoż u l-bajd tal-għasafar, xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskji. Billi ma hemmx riskju għall-konsumaturi, l-MRLs għal dawn il-prodotti għandhom ikunu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.
(8)
Għall-ispinosad, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (8). Hija rrakkomandat li tbaxxi l-MRL għall-lewż, il-ġewż tal-Brażil, il-ġewż tal-anakardju, il-qastan, il-ġewż tal-Indi, il-ġellewż, il-makadamja, il-ġewż Amerikan, il-ġewż tal-arżnu, il-pistaċċi, il-ġewż, it-tuffieħ, il-lanġas, l-isfarġel, in-naspli, in-naspla tal-Ġappun, il-berquq, iċ-ċirasa, il-ħawħ, l-għanbaqar, il-kiwi, it-tewm, il-basal, ix-xalott, it-tadam, il-brunġiel, il-ħjar, il-fażola (friska, bil-miżwed), il-piżelli (friski, bil-miżwed), u l-kurrat. Għal prodotti oħrajn hija rrakomandat li l-MRLs jibqgħu l-istess jew inkella li jogħlew. L-Awtorità kkonkludiet li fir-rigward tal-MRLs għall-brassica bil-fjuri, l-ispinaċi, il-qaqoċċ, il-ħabba tal-qamħ, il-muskoli tat-tjur, ix-xaħam u l-fwied u l-bajd tat-tjur, xi informazzjoni ma kinitx disponibbli u kienet meħtieġa iktar konsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawn il-prodotti għandhom ikunu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li fir-rigward tal-MRLs għas-swedes u r-rapa, l-ebda informazzjoni ma kienet disponibbli u li kienet meħtieġa aktar konsiderazzjoni mill-maniġers tar-riskju. L-MRLs għal dawk il-prodotti għandhom jiġu stabbiliti skont il-limitu speċifiku stabbilit jew skont l-MRL prestabbilit kif previst fl-Artikolu 18(1)(b) tar-Regolament (KE) Nru 396/2005. Fir-rigward tat-tut, il-lampun, frott żgħir u frott irqiq ieħor, il-karfus, il-bużbież, il-muskoli tal-ħnieżer u l-fwied, il-muskoli tal-bovini, il-muskoli tan-nagħaġ, ix-xaħam u l-fwied, il-muskoli tal-mogħoż, ix-xaħam u l-fwied u l-muskoli tat-tjur, wara l-preżentazzjoni tal-opinjoni msemmija fl-ewwel sentenza, l-Awtorità ippreżentat opinjonijiet ulterjuri dwar l-MRLs (9), (10), (11). Huwa xieraq li dawn l-opinjonijiet jiġu kkunsidrati. F'dak li għandu x'jaqsam mal-ġewż tas-siġar, iċ-ċawsli iswed, il-frott tal-passjoni u l-basal tar-rebbiegħa, wara li l-Awtorità ppreżentat l-opinjoni msemmija fl-ewwel sentenza, mir-Regolament tal-Kummissjoni (UE) Nru 293/2013 (12), is-CXLs ġew inklużi bħala MRLs fir-Regolament (KE) Nru 396/2005. Huwa xieraq li dawn l-MRLs jiġu kkunsidrati.
(9)
Fir-rigward tal-prodotti ta' oriġini mill-pjanti u mill-annimali, li għalihom ma ġewx irrapportati awtorizzazzjonijiet rilevanti jew tolleranzi tal-importazzjoni fil-livell tal-Unjoni Ewropea u lanqas ma kienu disponibbli s-CXLs, l-Awtorità kkonkludiet li kien hemm bżonn ta' iktar konsiderazzjoni mill-amministraturi tar-riskji. Filwaqt li tqis l-għarfien xjentifiku u tekniku attwali, l-MRLs għal dawk il-prodotti għandhom jiġu stabbiliti skont il-limitu speċifiku stabbilit jew skont l-MRL prestabbilit kif previst fl-Artikolu 18(1)(b) tar-Regolament (KE) Nru 396/2005.
(10)
Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi, rigward il-ħtieġa li jiġu adattati ċerti limiti tad-determinazzjoni. Dwar bosta sustanzi, dawk il-laboratorji kkonkludew li għal ċerti komoditajiet, l-iżvilupp tekniku jippermetti li jiġu stabbiliti limiti speċifiċi ta' determinazzjoni.
(11)
Abbażi tal-opinjonijiet motivati tal-Awtorità u filwaqt li jittieħdu inkonsiderazzjoni l-fatturi rilevanti tas-suġġett ikkunsidrat, l-emendi xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(12)
Għaldaqstant, ir-Regolament (KE) Nru 396/2005 għandu jiġi emendat skont dan.
(13)
Sabiex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament għandu jistipula arranġament tranżizzjonali għall-prodotti li ġew prodotti legalment qabel il-modifika tal-MRLs u li għalihom l-informazzjoni turi li nżamm livell għoli ta' protezzjoni tal-konsumaturi.
(14)
Għandu jitħalla jgħaddi perjodu raġonevoli ta' żmien qabel ma l-MRLs modifikati jsiru applikabbli, sabiex l-Istati Membri, il-pajjiżi terzi u l-operaturi tan-negozji tal-ikel ikunu jistgħu iħejju ruħhom biex ikunu jistgħu jikkonformaw mar-rekwiżiti l-ġodda li jirriżultaw mill-modifika tal-MRLs.
(15)
Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u l-kummenti tagħhom ittieħdu inkonsiderazzjoni.
(16)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DAN IR-REGOLAMENT:
Artikolu 1
L-Annessi II, III u V tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament għandu jibqa' japplika għall-prodotti li kienu prodotti legalment qabel is-7 ta' Diċembru 2015.
Artikolu 3
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mis-7 ta' Diċembru 2015.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta' April 2015.

Labels: 1
17
0
3
6